Tikka M65 Super Sporter
**Tikka M65** (opprinnelig **Tikka LSA65**) er en rifle designet av den finske våpenprodusenten Tikkakoski i 1969 som en langkassevaiant av kortkasseriflen Tikka M55, men kassen skiller seg imidlertid mye fra M55.

Navnet M65 spiller på at kassen var designet for å ta patroner med hylselengde inntil 65 mm. Den ble levert i kamringer som .25-06 Rem, 6.5×55 mm, 7×57 mm, 7×64 mm, .270 Win, .308 Win, .30-06, 7 mm Rem Mag og .300 Win Mag.

Historie
--------

Tikkakoski hadde designet Tikka M55 i 1967-1968, og den hadde blitt satt i produksjon i 1968 (først under navnet *Tikka M76* men allerede i 1969 kalt *LSA55*). Denne var imidlertid bare lang nok til å mate patroner med totallengde på inntil 55 mm, og Tikkakoski bestemte seg i 1969 for å utvikle langkasseriflen M65 (opprinnelig kalt *LSA65*) for patroner med inntil 65 mm lengde (som riflen ble oppkalt etter). I 1972 ble riflen omdøpt til M65.

I 1974 ble Tikkakoski kjøpt av Nokia, og i 1983 av Sako. I 1986 kjøpte Sako også Valmet.:142–144 Etter suksessen til Tikka M55 som skarpskytterrifle kom Sako i 1988 med den spesialbygde skarpskytterriflen Tikka M65A som hadde betydelige endringer sammenlignet med det grunnleggende designet. M65A tok noen designelementer fra Valmet Sniper M86 som for eksempel beddeblokk i aluminium.:142–144

I 1987 ble Tikkakoski-fabrikken nedkjørt, alt maskineri ble ødelagt, og produksjonen av Tikka-rifler ble overført til Sako-fabrikken på Riihimäki.:158–159 Den siste Tikka M55 og M65 ble satt sammen i 1989. I 1990 ble Tikka M65 erstattet av Tikka M658-riflen i Tikka M88-serien.

Designet fra Tikka M65A og Valmet Sniper M86 ble brukt for å utvikle skarpskytterriflen Sako TRG på begynnelsen av 1990-årene.:142–144

Design
------

Tikka M65 er basert på Tikka M55, som igjen er løst basert på Mauser 98-kassen som Tikkakoski hadde ønsket å modernisere. Kassen var frest av spesialstål, hadde en 90-graders roterende sluttstykke med to sylindriske låseklakker. M65 har også to ekstra sikkerhetsklakker på baksiden av sluttstykket, og to ventilasjonshull i bolthylsen for å lufte ut gasser til siden i tilfelle hylsebrist. I motsetning til M55 har M65 også en integrert rekylklakk frest i kassen. I likhet med M55 har kassen 17 mm svalehaleskinne frest på oversiden for å feste sikter. Sene utgaver har en stor hevarm med plastkule. M65A har også en polyakrylamid-bøssing til føring av sluttstykket.

Pipen var frittflytende. Pipelengden varierte avhengig av modell, men var typisk 520 mm, 560 mm eller 620 mm eller 660 mm. Pipen hadde skåret rifling med 6 bommer. I likhet med M55 hadde noen modeller jernsikter festet til pipen hvor baksiktet var et åpent skursikte og forsiktet var et korn med hette.

Avtrekkerens vekt kan justeres mellom 0.8-1 kg og 3 kg ved å rotere en skrue inni magasinbrønnen. Avtrekkeren har hatt en tendens til å givådeskudd dersom den er satt for lett.

I standardversjonene var magasinet 4, 5, 7, 8 eller 10-skudds dobbelradet av stanset stål, med utløseren plassert foran avtrekkeren inni avtrekkerbøylen. I M65A er magasinet enten et 5 eller 10-skudds enkeltradet stanset stålmagasin, og utløseren er festet til begge sider av selve magasinet likt som på Valmet Sniper M86.

Sporter-variantene har tunge valnøttskjefter som er konvekse mot kinnet og konkave på utsiden, og har UIT-skinne på undersiden og venstre på forskjeftet for å feste diverse tilbehør. M65A har en aluminiumbedding inni valnøttskjeftet likt som på Valmet Sniper M86.:142–144 Kolben på M65A er festet til beddingen med et aluminiumsrør, og valnøttkinnstykket er fullt justerbart. Forskjeftet er laget av to sider med valnøtt som er festet i aluminiumsblokken. På undersiden av M65A er det en UIT-skinne for å feste tofot og lignende tilbehør.

Varianter
---------

* **LSA65** (også kalt LSA 65 og LSA-65): Det opprinnelige navnet på riflen
	+ **LSA 65 Standard**: Standard jaktutgave
	+ **LSA 65 Deluxe**: Premiumutgave av LSA65 Standard
	+ **LSA 65 Sporter**: Variant med tung pipe designet for sportsskyting
* **M65**: LSA65 ble omdøpt til M65 i 1972
	+ **M65 Standard**: Standard jaktutgave
	+ **M65 Deluxe**: Premiumutgave av M65 Standard
	+ **M65 Leather**: Variant av M65 Standard med skjefte kledd i skinn
	+ **M65 Trapper**: Jaktutgave med lett pipe
	+ **M65 Fullstock**: Jaktutgave med lett pipe og langt skjefte
	+ **M65 Hirvester**: Jaktutgave, navnet er et ordspill på *hirvi* (elg) og høsting
	+ **M65 Battue**: Jaktutgave
	+ **M65 Continental**: Jaktutgave med tung pipe
	+ **M65 Sporter**: Utgave med tung pipe designet for sportsskyting og til bruk som skarpskytterrifle. Forbedret skjefte sammenlignet med LSA65 Sporter.
	+ **M65 Super Sporter**: Forbedret utgave av M65 Sporter
	+ **M65 Master**
* **M65A**: Sen skarpskyttervariant

### Derivater

* **Tikka M88-serien**: Etterfølgeren til Tikka M55 og M65
	+ **Tikka M658**: Langkasserifle i Tikka M88-serien

Se også
-------

* Tikkakoski
* Tikka M55, rifle med kortkasse som Tikka M65 er basert på
* Tikka T3, moderne etterfølger til Tikka M55 og M65
* Valmet M86, skarpskytterrifle som var forløper til Sako TRG
* Sako TRG

Referanser
----------

1. 1 2 3 4 5 6  Potts, Bruce. *Custom Rifles of Great Britain*. The Crowood Press. ISBN 978-1-78500-259-5.
2. 1 2 3 4 5  Hyytinen, Timo. *Asesuunnittelua Suomessa* **(finsk)**. Arma Fennica Oy. ISBN 978-951-97543-3-8.
3. ↑  «Tikka M-55 Sporter .308 säädettävällä perällä». *Metsästys ja kalastus*. No. 12/1982. Yhtyneet Kuvalehdet. s. 34–35. ISSN 0026-1629. OCLC 924499137.  Parameteren `|date=` støttes ikke av malen. (hjelp); Parameteren `|publisher=` støttes ikke av malen. Mente du `|publisher=`?) (hjelp); Parameteren `|language=` støttes ikke av malen. (hjelp)
4. ↑  Hyytinen, Timo. *VKT- ja Valmet-kiväärit: Suomen Leijonasta Petraan* **(finsk)**. Arma Fennica Oy. ISBN 978-952-5687-35-4.